钦定古今图书集成/明伦汇编/氏族典/第390卷 > 李仁罕
## 钦定古今图书集成/明伦汇编/氏族典/第390卷 > 李仁罕

按《十国春秋》，“后蜀李仁罕，字德美，陈留人。唐同光时，
李绍琛反，高祖遣仁罕击败之，遂得勇战名。明宗入
立，积功充诸军马步军都指挥使。高祖举兵成都，以
仁罕为行营都部署。长兴四年，高祖以墨制署为武
信军节度使，已而明宗悉如所署。高祖登极，以仁罕
为卫圣诸军马步军指挥使，仍领武信节。”顷之，受遗
诏辅政，后主嗣位，诸将多骄蹇不法，而仁罕尤甚，恃
功求判六军。后主虽曲徇其请，内不胜其忿。会张公
铎等素怨仁罕，共谮云“仁罕有异志”，后主遂因其入
朝，执杀焉，并族其家。